ພາບປະກອບ - ຕາມແຫຼ່ງ: ppd.gov.vn
ວ.ກ. ອອນໄລ - ຄຽງຂ້າງການພົວພັນຮ່ວມມືຮອບດ້ານຂັ້ນລັດ ລະຫວ່າງຫວຽດນາມ ແລະ ລາວ, ບັນດາຮູບການຮ່ວມມື ແລະ ແຮກສ່ຽວລະຫວ່າງບັນດາທ້ອງຖິ່ນຂອງສອງປະເທດ ກໍ່ໄດ້ຮັບການເປີດກວ້າງຢ່າງບໍ່ຢຸດຢັ້ງ.
ລະຫວ່າງນະຄອນຫຼວງຮ່າໂນ້ຍ ກັບນະຄອນຫຼວງວຽງຈັນ
ປີ 2009, ຮ່າໂນ້ຍ ໄດ້ຊ່ວຍເຫຼືອນະຄອນວຽງຈັນກໍ່ສ້າງໂຮງຮຽນການປົກຄອງ ດ້ວຍແຫຼ່ງທຶນຊ່ວຍເຫຼືອຂອງນະຄອນຮ່າໂນ້ຍ. ໂຄງການໃຊ້ເງິນລົງທຶນທັງໝົດ 2 ລ້ານໂດລາ ເຊິ່ງໄດ້ກໍ່ສ້າງອາຄານ 3 ຊັ້ນໜຶ່ງຫຼັງ, ເຮືອນຕຶກ 1 ຊັ້ນໜຶ່ງຫຼັງ ແລະ ສະໂມສອນໜຶ່ງຫຼັງສາມາດຈັດວາງບ່ອນນັ່ງ 400 - 500 ຕັ່ງ, ພ້ອມດ້ວຍກິດຈະການຮັບໃຊ້ຈຳນວນໜຶ່ງອີກ.
ໂຮງຮຽນການປົກຄອງວຽງຈັນ ຈະເປັນສະຖານທີ່ບຳລຸງທິດສະດີການເມືອງ ການປົກຄອງ ແລະ ວິຊາຊີບສະເພາະໃຫ້ຖັນແຖວພະນັກງານ ຂອງນະຄອນຫຼວງ, ປະກອບສ່ວນຕັ້ງໜ້າເຂົ້າໃນວຽກງານບຳລຸງກໍ່ສ້າງແຫຼ່ງບຸກຄະລາກອນ ຂອງນະຄອນຫຼວງວຽງຈັນເວົ້າສະເພາະ ແລະ ຂອງປະເທດລາວເວົ້າລວມ.
ລະຫວ່າງນະຄອນໂຮ່ຈີມິນ ກັບນະຄອນຫຼວງວຽງຈັນ, ແຂວງຈຳປາສັກ, ແຂວງອັກຕະປື ແລະ ແຂວງຊຽງຂວາງ
ນຳໜ້າການຮ່ວມືລະຫວ່າງທ້ອງຖິ່ນຕ່າງໆ ແມ່ນການຮ່ວມມືລະຫວ່າງນະຄອນໂຮ່ຈີມິນ ກັບນະຄອນຫຼວງວຽງຈັນ ແລະ ແຂວງຈຳປາສັກ. ສອງຝ່າຍໄດ້ເຊັນເອກະສານຕົກລົງຮ່ວມມືຫຼາຍສະບັບ ເຊັ່ນຂໍ້ຕົກລົງວ່າດ້ວຍການພົວພັນມິດຕະພາບ ແລະ ການຮ່ວມມື ລະຫວ່າງນະຄອນໂຮ່ຈີມິນ ກັບແຂວງຈຳປາສັກ (ວັນທີ 28 ສິງຫາ 2001), ຂໍ້ຕົກລົງວ່າດ້ວຍການພົວພັນມິດຕະພາບ ແລະ ການຮ່ວມມື ລະຫວ່າງນະຄອນໂຮ່ຈີມິນ ກັບນະຄອນຫຼວງວຽງຈັນ (ວັນທີ 1 ກັນຍາ 2001). ຕາມຈິດໃຈຂອງບັນດາຂໍ້ຕົກລົງດັ່ງກ່າວນັ້ນ, ແຕ່ລະປີ ສອງຝ່າຍຜັດປ່ຽນກັນສົ່ງຄະນະຜູ້ແທນຂັ້ນສູງມາແລກປ່ຽນ ຕີລາຄາການປະຕິບັດຂໍ້ມາດຕາຕ່າງໆ ທີ່ໄດ້ເຊັນກັນ ແລະ ວາງທິດທາງການຮ່ວມມືໃນປີຕໍ່ໄປ.
ທາງດ້ານການກະສິກຳ: ສອງຝ່າຍໄດ້ແລກປ່ຽນກັນຢ່າງເປັນປະຈຳກ່ຽວກັບໝາກຜົນຂອງການຄົ້ນຄວ້າແນວພັນຕົ້ນໄມ້ ສັດລ້ຽງທີ່ມີສະມັດຕະພາບ ຄຸນນະພາບສູງ; ແລກປ່ຽນບົດຮຽນປະສົບການໃນຂົງເຂດການປູກຝັງ, ລ້ຽງສັດ,… ນະຄອນໂຮ່ຈີມິນ ໄດ້ຊ່ວຍໜູນໃຫ້ຈຳປາສັກ ແລະ ວຽງຈັນກ່ຽວກັບເຕັກນິກປູກສາລີພັນຊອດ, ລ້ຽງສັດ, ສະໜອງພັນງົວ, ຝຸ່ນເຄມີ, ຢາປາບສັດຕູພືດ; ມອບໃຫ້ແຂວງຈຳປາສັກ ງົວພັນ 10 ໂຕ ແລະ ເຄື່ອງຈັກປະສົມອາຫານສັດ 1 ໜ່ວຍ; ຮ່ວມມືກັນສ້າງຕັ້ງເຂດປູກສາລີແນວປະສົມພັນ;…
ທາງດ້ານອຸດສາຫະກຳ: ນະຄອນໂຮ່ຈີມິນ ຊ່ວຍໜູນໃຫ້ພະແນກການເງິນວຽງຈັນສ້າງຕັ້ງສູນຂໍ້ມູນຂ່າວສານ; ບໍລິສັດຢາງໄຊງ່ອນ ລົງທຶນໂຄງການກໍ່ສ້າງໂຮງງານຢາງ ຊາປຼາສ໌ຕ - ວຽງຈັນ (Saplast – Vientiane) ຢູ່ນະຄອນວຽງຈັນ ແລະ ໄດ້ດຳເນີນການຜະລິດຢ່າງມີປະສິດທິຜົນໃນຫຼາຍປີມາແລ້ວ; ຮ່ວມມືຄົ້ນຄວ້າໂຄງການກໍ່ສ້າງເຂດອຸດສາຫະກຳຢູ່ແຂວງຈຳປາສັກ; ໃນເວລາສະເພາະໜ້າ ຈະກໍ່ສ້າງຊູເປີມາກເກັດແຫ່ງໜຶ່ງຢູ່ວຽງຈັນ.
ທາງດ້ານການສຶກສາ: ນະຄອນໂຮ່ຈີມິນ ໄດ້ສະໜອງທຶນສຶກສາ 100 ທຶນໃຫ້ສອງແຂວງແຮກສ່ຽວ ທີ່ມີນັກຮຽນນັກສຶກສາ ມາຮຽນມະຫາວິທະຍາໄລ ແລະ ຄົ້ນຄວ້າປຣິນຍາໂທຢູ່ນະຄອນ; ຊ່ວຍໜູນຄ່າໃຊ້ຈ່າຍການກໍ່ສ້າງໂຮງຮຽນມິດຕະພາບວຽງຈັນ - ນະຄອນໂຮ່ຈີມິນ ພ້ອມດ້ວຍເຄື່ອງຈັກເຄື່ອງປະກອບໃນໂຮງຮຽນ; ກໍ່ສ້າງສູນວັດທະນະທຳເປັນຂອງຂວັນໃຫ້ແຂວງຈຳປາສັກ.
ທາງດ້ານສາທາລະນະສຸກ: ສອງຝ່າຍໄດ້ຮ່ວມມືກັນສ້າງຕັ້ງສູນອົບຮົມການພິນິດໄສພະຍາດຢູ່ວຽງຈັນ; ສະມາຄົມອຸປະຖຳຄົນເຈັບຜູ້ທຸກຈົນນະຄອນໂຮ່ຈີມິນ ໄດ້ຜັນຂະຫຍາຍໂຄງການຈັກຂຸຜ່າຕັດໂດຍບໍ່ເສຍຄ່າ ໃຫ້ແກ່ຜູ້ຖືກພະຍາດແກ້ວຕາຂຸ່ນ, ນຳເອົາແສງສະຫວ່າງມາໃຫ້ຜູ້ທຸກຈົນຖືກສາຍຕາມົວ 3.000 ຄົນຢູ່ນະຄອນຫຼວງວຽງຈັນ ແລະ ແຂວງຈຳປາສັກ; ຮ່ວມມືກັນຈັດຕັ້ງການອົບຮົມວິຊາສະເພາະ ໃຫ້ແກ່ຖັນແຖວນາຍແພດ, ແລກປ່ຽນບົດຮຽນປະສົບການ ກ່ຽວກັບການກວດດ້ວຍອັນຕຣາຊາວ (Ultrasonography), ການປິ່ນປົວກະທັນຫັນ, ການຜ່າຕັດຜ່ານກ້ອງ,… ກັບແຂວງຈຳປາສັກ.
ລະຫວ່າງແຂວງແທງຫ່ວາ ກັບແຂວງຫົວພັນ
ວັນທີ 15 ມິຖຸນາ 2006, ການນຳສອງແຂວງໄດ້ເຊັນ ບົດບັນທຶກກ່ຽວກັບການຮ່ວມມືທາງດ້ານການເມືອງ, ເສດຖະກິດ, ວັດທະນະທຳ, ການປ້ອງກັນປະເທດ - ປ້ອງກັນຄວາມສະຫງົບ ໄລຍະ 2006 - 2010. ສະເພາະໃນປີ 2011 ແລະ 6 ເດືອນຕົ້ນປີ 2012, ສອງຝ່າຍໄດ້ແຕ່ງຕັ້ງຄະນະຜູ້ແທນເກືອບ 100 ຄະນະໄປມາພົບປະແລກປ່ຽນກັນ, ເຊັນເອກະສານບົດບັນທຶກຊ່ວຍຈຳນຳກັນ, ຜັນຂະຫຍາຍບັນດາເນື້ອໃນທີ່ໄດ້ຕົກລົງກັນ.
ໃນຂົງເຂດເສດຖະກິດ: ຍອດມູນຄ່າສິນຄ້າຂາອອກຂາເຂົ້າລະຫວ່າງສອງແຂວງໄລຍະ 2006 - 2010 ບັນລຸ 18.495,729 ໂດລາ, ໃນນັ້ນມູນຄ່າສິນຄ້າຂາອອກຈາກແທງຫ່ວາ ໄປຫົວພັນ ບັນລຸ 6.179,579 ໂດລາ, ສິນຄ້າຂາອອກຈາກຫົວພັນ ໄປແທງຫ່ວາ ບັນລຸ 11.864,812 ໂດລາ; ຈຳນວນວິສາຫະກິດຂອງແທງຫ່ວາ ໄປລົງທຶນຢູ່ຫົວພັນໄດ້ເພີ່ມຂຶ້ນຫຼາຍພໍຄວນ, ຮອດປີ 2010, ມີ 42 ໂຄງການລົງທຶນຂອງແທງຫ່ວາ ໄດ້ລົງທຶນຢູ່ຫົວພັນ ດ້ວຍຈຳນວນເງິນລົງທຶນ 13,5 ລ້ານໂດລາ, ກວມເຖິງ 70% ລວມຍອດເງິນລົງທຶນຂອງວິສາຫະກິດຫວຽດນາມຢູ່ແຂວງຫົວພັນ. ແທງຫ່ວາກໍ່ໄດ້ຈັດເງິນຊ່ວຍເຫຼືອສ່ວນໜຶ່ງ ເພື່ອໃຊ້ໃນການສຳຫຼວດຄົ້ນຄວ້າກໍ່ສ້າງບາງເສັ້ນທາງຄົມມະນາຄົມ ແລະ ກິດຈະກຳຄົມມະນາຄົມຢູ່ແຂວງຫົວພັນ, ເປັນຕົ້ນແມ່ນຢູ່ບໍລິເວນເທດສະບານເມືອງຊຳເໜືອ ແລະ ເມືອງວຽງໄຊ - ໃຈກາງແຫ່ງເຂດທີ່ໝັ້ນການຕໍ່ຕ້ານຂອງລາວ.
ທາງດ້ານການສຶກສາ - ບຳລຸງກໍ່ສ້າງ: ປີ 2011, ແທງຫ່ວາໄດ້ລົງທຶນກໍ່ສ້າງໂຮງຮຽນການເມືອງ - ການປົກຄອງແຂວງຫົວພັນ ມູນຄ່າ 3 ລ້ານໂດລາ; ຊ່ວຍໜູນຄ່າໃຊ້ຈ່າຍເພື່ອຈັດຕັ້ງກອງປະຊຸມສົ່ງເສີມການລົງທຶນ ແລະ ແລກປ່ຽນວັດທະນະທຳ ຕາມສອງຝັ່ງນ້ຳມ້າ; ໃຊ້ເງິນຫຼາຍຕື້ດົ່ງເພື່ອສ້າງຕັ້ງມູນນິທິສົ່ງເສີມການຮ່ຳຮຽນ ໃຫ້ແກ່ນັກຮຽນນັກສຶກສາ ແລະ ບັນດາເມືອງຕາມຊາຍແດນຂອງແຂວງຫົວພັນ; ສະໜັບສະໜູນຊ່ວຍເຫຼືອການກໍ່ສ້າງບາງໂຮງຮຽນ, ພື້ນຖານກວດແລະປົວພະຍາດ, ພື້ນຖານໂຄງລ່າງ ແລະ ຄ່າໃຊ້ຈ່າຍໃຫ້ແກ່ນັກຮຽນນັກສຶກສາຂອງແຂວງຫົວພັນ ທີ່ກຳລັງຮຽນຢູ່ແທງຫ່ວາ.
ທາງດ້ານການປ້ອງກັນຄວາມສະຫງົບ - ປ້ອງກັນປະເທດ: ປັດຈຸບັນ ແທງຫ່ວາ ແລະ ຫົວພັນ ພວມສືບຕໍ່ຮ່ວມມືກໍ່ສ້າງ ແລະ ປັບປຸງລະບົບຫຼັກໝາຍຊາຍແດນແຫ່ງຊາດ; ເຊື່ອນຕໍ່ການຄົມມະນາຄົມ, ທະວີຄູນບັນດາຕົວແບບຮ່ວມມືທີ່ດີເດັ່ນ ແລະ ມີປະສິດທິຜົນ, ແກ້ໄຂໃຫ້ໄດ້ຢ່າງຂາດຕົວສະພາບການສັບສົນ ທີ່ເກີດຂຶ້ນໃນຂົງເຂດຄວາມສະຫງົບຊາຍແດນ ແລະ ຜືນແຜ່ນດິນຂອງແຕ່ລະຝ່າຍ.
ລະຫວ່າງແຂວງກອນຕຸມ ແລະ ບັນດາແຂວງພາກໃຕ້ຂອງລາວ
ນັບແຕ່ປີ 2007 ມາເຖິງດຽວນີ້, ແຂວງກອນຕຸມ ໄດ້ແຕ່ງຕັ້ງການນຳ, ພະນັກງານ, ລັດຖະກອນ 142 ຄະນະ ປະກອບມີ 1.201 ເທື່ອຄົນ ໄປຢ້ຽມຢານ ເຮັດວຽກ ຮ່ຳຮຽນ ຢູ່ບັນດາແຂວງເພື່ອນ; ກົງຂ້າມ ບັນດາແຂວງເພື່ອນກໍ່ໄດ້ແຕ່ງຕັ້ງ 72 ຄະນະ ປະກອບມີການນຳ, ພະນັກງານ, ລັດຖະກອນ 956 ເທື່ອຄົນ ມາຢ້ຽມຢາມ ແລະ ເຮັດວຽກກັບແຂວງກອນຕຸມ. ສອງຝ່າຍໄດ້ເຊັນເອກະສານຂໍ້ຕົກລົງທະວິພາຄີ ແລະ ພະຫຸພາຄີຂັ້ນແຂວງ, ຂັ້ນເມືອງ 26 ສະບັບ. ປີ 2011, ແຂວງກອນຕຸມໄດ້ສະເໜີ ແລະ ຈັດຕັ້ງຢ່າງສຳເລັດຜົນ ກອງປະຊຸມການຮ່ວມມືພັດທະນາ ລະຫວ່າງກອນຕຸມ, ບິ່ງດິ້ງ, ກວາງຫງ້າຍ (ຫວຽດນາມ) ກັບຈຳປາສັກ, ເຊກອງ, ອັດຕະປື (ລາວ) ແລະ ອຸບົນ ຣາຊະທານີ, ສີສະເກດ (ໄທ).
ທາງດ້ານເສດຖະກິດ: ສອງຝ່າຍໄດ້ເຊັນບົດບັນທຶກກ່ຽວກັບການຮ່ວມມືເສດຖະກິດຫຼາຍສະບັບ, ສ້າງເງື່ອນໄຂອຳນວຍຄວາມສະດວກ ໃຫ້ບັນດາວິສາຫະກິດເຄື່ອນໄຫວ ບົນຫຼັກການສະເໝີພາບ, ຕ່າງຝ່າຍຕ່າງມີຜົນປະໂຫຍດ. ປັດຈຸບັນນີ້, ບັນດາວິສາຫະກິດຂອງກອນຕຸມ ກຳລັງຮ່ວມມືລົງທຶນຢູ່ບັນດາແຂວງພາກໃຕ້ລາວ ໃນບັນດາຂົງເຂດຕົ້ນຕໍເຊັ່ນ: ປຸງແຕ່ງໄມ້, ຄົມມະນາຄົມ, ປູກຢາງພາລາ ແລະ ແລກປ່ຽນການຄ້າ, ຊື້ຂາຍສິນຄ້າ ຜະລິດຕະພັນກະສິກຳ ເຄື່ອງປ່າຂອງດົງ,…
ຈາກແຫຼ່ງທຶນຊ່ວຍເຫຼືອລ້າຂອງລັດຖະບານຫວຽດນາມ, ແຂວງກອນຕຸມ ໄດ້ສົມທົບກັບແຂວງອັດຕະປື ໃນການລົງທຶນກໍ່ສ້າງສະຖານີກວດກາສັງລວມດ່ານສາກົນພູເກືອ. ປີ 2008, ບໍລິສັດໄຟຟ້າກອນຕຸມ ແລະ ແຂວງອັດຕະປື ໄດ້ຜັນຂະຫຍາຍໂຄງການຮ່ວມມື ກ່ຽວກັບການສະໜອງໄຟຟ້າໃຫ້ບໍລິເວນດ່ານພູເກືອ ແລະ ບາງໝູ່ບ້ານຢູ່ໃກ້ດ່ານພູເກືອ.
ປັດຈຸບັນ, ແຂວງກອນຕຸມກໍ່ພວມດຳເນີນປະຕິບັດບັນດາລະບຽບການຊ່ວຍໜູນທຶນ 37 ຕື້ດົ່ງ ເພື່ອຍົກລະດັບເສັ້ນທາງຄົມມະນາຄົມ ແຕ່ດ່ານພູເກືອ ເຖິງຫຼັກໝາຍຊາຍແດນ ລາວ - ຫວຽດນາມ. ການເຄື່ອນໄຫວຂາອອກຂາເຂົ້າຜ່ານຄູ່ດ່ານສາກົນ ເບີອີ - ພູເກືອ ໄດ້ເພີ່ມຂຶ້ນໄວພໍຄວນ ປີໜ້າສູງກວ່າປີຫຼັງ, ສະເພາະໄລຍະປີ 2006 - 2010, ຍອດມູນຄ່າການຄ້າຂາອອກຂາເຂົ້າບັນລຸເກືອບ 50 ລ້ານໂດລາ.
ແຕ່ປີ 1996, ແຂວງກອນຕຸມ ໄດ້ຊ່ວຍຄົ້ນຄວ້າສຳຫຼວດ ສ້າງແຜນກຳນົດສັງລວມການພັດທະນາເສດຖະກິດ - ສັງຄົມໃຫ້ແຂວງອັດຕະປື, ບ້ານດັກບາ (ເມືອງດັກຈຶງ, ແຂວງເຊກອງ); ກໍ່ສ້າງສຳນັກງານອຳນາດການປົກຄອງແຂວງອັດຕະປື; ພ້ອມກັນນັ້ນກໍ່ແຕ່ງຕັ້ງພະນັກງານ ນັກວິສາວະກອນໄປແນະນຳເຕັກນິກການຜະລິດ, ລ້ຽງສັດ, ປູກຝັງ ແລະ ຊ່ວຍໜູນແນວພັນ ຕົ້ນປູກ ສັດລ້ຽງ ຮັບໃຊ້ການຜະລິດກະສິກຳ ໃຫ້ປະຊາຊົນບັນດາເມືອງທີ່ຕິດກັບຊາຍແດນ.
ກ່ຽວກັບການປ້ອງກັນຄວາງສະຫງົບຊາຍແດນ: ໂດຍປະຕິບັດ ສັນຍາວ່າດ້ວຍຂໍ້ກຳນົດກົດລະບຽບຊາຍແດນລະຫວ່າງສອງປະເທດຫວຽດນາມ - ລາວ, ແຂວງກອນຕຸມ ແລະ ບັນດາແຂວງພາກໃຕ້ລາວ ໄດ້ປະສານສົມທົບກັນຢ່າງແໜ້ນແຟ້ນ, ແລກປ່ຽນຂ່າວສານສະພາບການນຳກັນຢ່າງເປັນປະຈຳ, ສົມທົບກັນກີດກັ້ນ ແລະ ແກ້ໄຂຢ່າງຂາດຕົວບັນດາເຫດການທີ່ເກີດຂຶ້ນ, ພ້ອມກັນປົກປັກຮັກສາ ກໍ່ສ້າງເສັ້ນຊາຍແດນສັນຕິພາບ ມິດຕະພາບ;... ປີ 2011, ສອງຝ່າຍໄດ້ສຳເລັດແຜນການເພີ່ມຄວາມຖີ່, ປັບປຸງລະບົບຫຼັກໝາຍຊາຍແດນແຫ່ງຊາດ ຍ່ານຊາຍແດນຜ່ານແຂວງກອນຕຸມ ແລະ ອັດຕະປື.
ລະຫວ່າງແຂວງເຊີນລາ, ດ້ຽນບຽນ ກັບບັນດາແຂວງພາກເໜືອລາວ
ແຂວງເຊີນລາໄດ້ເຊັນເອກະສານການຮ່ວມມືຮອບດ້ານ ທາງດ້ານການເມືອງ ເສດຖະກິດ ວັດທະນະທຳສັງຄົມ ການປ້ອງກັນປະເທດ ປ້ອງກັນຄວາມສະຫງົບ ກັບ 8 ແຂວງພາກເໜືອລາວ, ຄື: ບໍ່ແກ້ວ, ຫຼວງນ້ຳທ່າ, ຜົ້ງສາລີ, ອຸດົມໄຊ, ຫຼວງພະບາງ, ຫົວພັນ, ໄຊຍະບຸລີ ແລະ ຊຽງຂວາງ. ປັດຈຸບັນນີ້ ມີກວ່າ 80 ວິສາຫະກິດຂອງຫວຽດນາມ ລົງທຶນຢູ່ບັນດາແຂວງພາກເໜືອລາວ, ເພີ່ມມູນຄ່າການຄ້າຂາອອກຂາເຂົ້າຂອງສອງຝ່າຍຂຶ້ນເປັນຫຼາຍລ້ານໂດລາຕໍ່ປີ.
ເຊີນລາໄດ້ສຳເລັດການປັກຫຼັກໝາຍໃນ 13 ຈຸດບົນຍ່ານຊາຍແດນແຫ່ງຊາດລະຫວ່າງແຂວງເຊີນລາ ແລະ ແຂວງຫຼວງພະບາງ, ປັດຈຸບັນພວມສືບຕໍ່ກໍ່ສ້າງບັນດາຫຼັກໝາຍຕາມຍ່ານຊາຍແດນເຊີນລາ - ຫົວພັນ.
ສຳລັບແຂວງດ້ຽນບຽນ, ໄລຍະປີ 2008 - 2012, ລວມຍອດມູນຄ່າຂາອອກຂາເຂົ້າ ແລະ ການແລກປ່ຽນການຄ້າ ຜ່ານຊາຍແດນລະຫວ່າງແຂວງດ້ຽນບຽນ ກັບບັນດາແຂວງພາກເໜືອລາວ ບັນລຸເກືອບ 72 ລ້ານໂດລາ, ໃນນັ້ນການຂາອອກບັນລຸເກືອບ 44 ລ້ານໂດລາ.
ຄຽງຂ້າງກັນນັ້ນ, ບັນດາແຂວງອື່ນໆ ຂອງສອງປະເທດກໍ່ໄດ້ຮ່ວມມືນຳກັນຢ່າງມີປະສິດທິຜົນ ເຊັ່ນລະຫວ່າງແຂວງຮ່າຕິ້ງ ກັບແຂວງບໍລິຄຳໄຊ, ແຂວງກວ໋າງບິ່ງ ກັບແຂວງຄຳມ່ວນ, ແຂວງເລິມດົ່ງ ກັບແຂວງຈຳປາສັກ,…
ປັດຈຸບັນນີ້, ປະຊາຊົນສອງປະເທດພວມຕັ້ງໜ້າປະຕິບັດໃຫ້ສຳເລັດຜົນ ແຜນການພັດທະນາເສດຖະກິດ - ສັງຄົມ 5 ປີ (2010 - 2015). ຫວຽດນາມສູ້ຊົນປະຕິບັດຈຸດໝາຍຮອດປີ 2020 ໂດຍພື້ນຖານກາຍເປັນປະເທດອຸດສາຫະກຳຕາມທິດທັນສະໄໝ. ລາວກໍ່ສຸມໃສ່ຂຸດຄົ້ນບັນດາຄວາມສາມາດບົ່ມຊ້ອນ ແລະ ທ່າແຮງໃນປະເທດ ດ້ວຍວິທີເສີມຂະຫຍາຍກຳລັງແຮງ ຂອງບັນດາພາກສ່ວນເສດຖະກິດ ຕາມກົນໄກຕະຫຼາດ, ສົມທົບກັບການເປີດກວ້າງການພົວພັນຮ່ວມມືກັບຕ່າງປະເທດ ເພື່ອຮອດປີ 2020 ສາມາດພົ້ນອອກຈາກສະພາບການດ້ອຍພັດທະນາ, ສ້າງປະຖົມປັດໃຈອັນຈຳເປັນພາປະເທດຊາດກ້າວຂຶ້ນ ຕາມທິດສັງຄົມນິຍົມຢ່າງໜັກແໜ້ນ. ບົນເສັ້ນທາງກ້າວຂຶ້ນສູ່ຄວາມຈະເລີນສີວິໄລທັນສະໄໝ, ພ້ອມກັນເອົາຊະນະຄວາມທຸກຍາກ ຫຼ້າຫຼັງນັ້ນ, ການຮ່ວມມືຮອບດ້ານ, ການເຄື່ອນໄຫວແຮກສ່ຽວລະຫວ່າງບັນດາທ້ອງຖິ່ນສອງປະເທດໄດ້ຮັບການເປີດກວ້າງຢ່າງບໍ່ຢຸດຢັ້ງ ເປັນສິ່ງພິສູດຢັ້ງຢືນສາຍພົວພັນມິດຕະພາບອັນເປັນມູນເຊື້ອ ຄວາມສາມັກຄີພິເສດ ການຮ່ວມມືຮອບດ້ານລະຫວ່າງສອງປະເທດຫວຽດນາມ - ລາວ. ພ້ອມກັນນັ້ນ, ມັນກໍ່ແມ່ນໜຶ່ງໃນບັນດາຜົນສຳເລັດ ຂອງວຽກງານການທູດປະຊາຊົນ ລະຫວ່າງສອງປະເທດ ໃນສະໄໝແຫ່ງການເຊື່ອມໂຍງເຂົ້າກັບສາກົນ; ເປັນໜຶ່ງໃນບັນດາປັດໃຈການກະທົບຕັ້ງໜ້າ, ຊຸກຍູ້ການພົວພັນຄູ່ຮ່ວມມືຍຸດທະສາດຮອບດ້ານ ລະຫວ່າງສອງພັກ, ສອງລັດ ຫວຽດນາມ - ລາວ ຂຶ້ນສູ່ລະດັບສູງກວ່າອີກ./.